טרנט אלכסנדר-ארנולד

**טרנט ג'ון אלכסנדר-ארנולד** (באנגלית: **Trent John Alexander-Arnold**; הידוע כ**טרנט אלכסנדר-ארנולד** או פשוט **טרנט**, נולד ב-7 באוקטובר 1998) הוא כדורגלן אנגלי המשחק בעמדות המגן הימני והקשר האחורי בריאל מדריד מהלה ליגה ובנבחרת אנגליה.

## קריירת מועדונים

### ליברפול

#### ראשית דרכו
כשהיה בן 6, אירח מועדון הכדורגל ליברפול מחנה קיץ, אשר אליו הוזמן בית ספרו. בהגרלה שנערכה בבית הספר, נשלף שמו של טרנט מתוך כובע, והילד הצעיר הוזמן להשתתף במחנה. במהלך המחנה אותר על ידי מאמן האקדמיה איאן באריגן, אשר הציע לו להצטרף לאקדמיה של ליברפול. טרנט התחיל להתאמן פעמיים עד שלוש פעמים בשבוע. בהמשך הפך הנער לקפטן הקבוצות של ליברפול עד גיל 16 ועד גיל 18. במשחקי קדם עונת  זומן לראשונה לסגל הקבוצה הבוגרת של ליברפול, תחת המאמן ברנדן רוג'רס, וערך את הופעת הבכורה שלו בקבוצה הבוגרת במשחק ידידות מול סווינדון טאון.

#### הפריצה (2016-2019)
לאחר שלקח חלק במסע טרום עונת 2016/2017 שנערך בארצות הברית, ב-25 באוקטובר 2016 ערך טרנט את הופעת הבכורה שלו במשחק רשמי בקבוצה הראשונה של ליברפול, בניצחון 1–2 על טוטנהאם הוטספר, בסיבוב הרביעי של גביע הליגה. במשחק זה ספג טרנט כרטיס צהוב עקב עבירה שביצע על בן דייוויס. לאחר מכן הוחלף בדקה ה-68 על ידי נתניאל קליין. לאחר הופעת הבכורה המוצלחת, קיבל  שבחים רבים, כאשר בין היתר אמר עליו קפטן העבר סטיבן ג'רארד כי הוא צפוי להפוך לשחקן מוביל. בנוסף, נבחר לקבוצת המחזור, לצד חברו לקבוצה דניאל סטארידג'.

ב-8 בנובמבר 2016 יצאה הודעה מצד ליברפול כי טרנט חתם על חוזה חדש ארוך-טווח במועדון. בהמשך אותו חודש רשם טרנט את הבישול הראשון שלו במדי הקבוצה הבוגרת, כאשר בישל לדיבוק אוריגי, בניצחון 0–2 על לידס יונייטד במסגרת גביע הליגה. יתר על כן, נבחר טרנט לאיש המשחק. ב-14 בדצמבר ערך את הופעת הבכורה שלו בפרמייר ליג, כאשר נכנס כמחליף בדקות המאוחרות, בניצחון 0–3 על מידלסברו. לאחר כחודש פתח לראשונה בהרכב ליברפול במסגרת הפרמייר ליג, מול מנצ'סטר יונייטד, במשחק שהסתיים בתיקו 1-1.

ב-9 במאי 2017 נבחר טרנט לשחקן הצעיר של העונה בליברפול. מאוחר יותר באותו חודש היה מועמד לשחקן המצטיין בפרמייר ליג המילואים. בסיכום עונת הבכורה שלו בקבוצה הבוגרת, ערך 12 הופעות בכל המסגרות.

[ממוזער|250px|טרנט (למטה, שלישי משמאל), לפני משחק [עונת 2017/2018 בליגת האלופות|ליגת האלופות מול ספרטק מוסקבה, דצמבר .]]
במהלך ההכנות לעונת 2017/2018 חתם טרנט על חוזה חדש ארוך-טווח בליברפול. ב-15 באוגוסט 2017 כבש את שער הבכורה בליברפול בבעיטה חופשית, בהופעת הבכורה שלו במסגרת אירופית, בניצחון 1–2 על הופנהיים במסגרת מוקדמות ליגת האלופות. בכך, הפך טרנט לשחקן השלישי הצעיר ביותר להבקיע בהופעת הבכורה האירופית שלו, אחרי דייוויד פיירקלאף ומייקל אואן. במהלך שלב הבתים, כבש פעם נוספת, בניצחון 0–7 על מריבור, שהיה לניצחון החוץ הגדול ביותר במסגרת אירופית של קבוצה אנגלית. ב-26 בדצמבר כבש את שער הפרמייר ליג הראשון שלו, בניצחון 0–5 על סוונסי סיטי באנפילד.

ב-4 באפריל 2018 הפך טרנט לשחקן האנגלי הצעיר ביותר שפותח בהרכב קבוצתו בשלב רבע גמר ליגת האלופות, לאחר שעשה זאת בניצחון 0–3 על מנצ'סטר סיטי. במשחק זה נבחר לאיש המשחק, וזכה לשבחים רבים על הופעתו ועל יכולתו לנטרל את הקיצוני של סיטי, לירוי סאנה. השחקן הרשים פעם נוספת במשחק הגומלין, שהסתיים בניצחון ליברפול 1–2. ההעפלה של ליברפול לחצי הגמר הייתה הראשונה מזה 10 שנים. ב-10 במאי זכה טרנט בפרס השחקן הצעיר של העונה בליברפול בפעם השנייה ברציפות. בהמשך אותו חודש היה שותף להעפלה של ליברפול לגמר ליגת האלופות 2018, הגמר האירופי ה-11 בתולדות המועדון. הוא היה השחקן הצעיר בתולדות ליברפול שמעפיל לגמר ליגת האלופות. במשחק הגמר, שנערך נגד מחזיקת הגביע פעמיים ברציפות, ריאל מדריד, פתח טרנט בהרכב. המשחק הסתיים בהפסד ליברפול 3-1.

בשלבים המוקדמים של העונה הבאה ערך טרנט את הופעתו ה-50 במדי ליברפול, בניצחון 1–2 על טוטנהאם. באוקטובר 2018 הוכרז כמועמד לזכייה בפרס קופה, אשר ניתן לכדורגלן הטוב בעולם שטרם מלאו לו 21, על ידי כתב העת פראנס פוטבול. בעונה זו סיימה ליברפול במקום השני בטבלת הפרמייר ליג, עם 97 נקודות. ב-4 במאי, בניצחון 2–3 על ניוקאסל יונייטד, קבע טרנט , יחד עם חברו לקבוצה אנדרו רוברטסון, את שיא הבישולים לעונה אחת באנגליה לשחקן הגנה, כאשר כל אחד מהם בישל 11 שערים, שיא אותו שבר ארנולד בעונה שלאחר מכן.

בחצי גמר ליגת האלופות, מול ברצלונה, בישל טרנט לדיבוק אוריגי את שערה הרביעי של ליברפול במשחק הגומלין שנערך באנפילד, תוך הטיית בעיטת הקרן, ובלבול הגנת היריבה. המשחק הסתיים בתוצאה 0–4 לזכות ליברפול, ובכך מחקה הקבוצה האנגלית את ניצחונה של ברצלונה 0–3 בקאמפ נואו והעפילה לגמר ליגת האלופות. במשחק הגמר, הפך טרנט לשחקן הראשון עד גיל 20 אשר פותח בהרכב בגמר ליגת האלופות בשתי פעמים שונות. במשחק זה סייע טרנט לקבוצתו לנצח את טוטנהאם הוטספר 0-2 ולזכות בליגת האלופות.

#### שחקן מפתח בליברפול (2019-2025)
במשחק הראשון לעונת 2019/2020, בישל ארנולד שער בניצחון 1–4 על נוריץ', היה זה הבישול החמישי ברציפות של השחקן במשחק ליגה, ובכך הפך לשחקן השמיני בתולדות הפרמייר ליג לעשות זאת, והראשון בתולדות ליברפול. ב-2 בנובמבר, הפך לשחקן הרביעי הצעיר ביותר בתולדות המועדון שמגיע ל-100 הופעות, הוא עשה זאת בגיל 21 ו-26 ימים. לקראת סוף 2019, זכה לראשונה בפרס שחקן החודש בפרמייר ליג, זכה עם המועדון בגביע העולם למועדונים וגם נבחר לנבחרת השנה של אופ"א. בסיום אותה העונה, עונת 2019/2020, זכה עם הקבוצה באליפות אנגליה וסיים כמלך בישולי הקבוצה והשני בפרמייר ליג כולה, עם 13 בישולים להם הוסיף ארבעה שערים. זו הכמות הגדולה ביותר של שחקן הגנה בפרמייר ליג לעונה אחת, הוא שבר את השיא יחד עם המגן השני של הקבוצה, אנדרו רוברטסון.

בעונת 2021/2022 זכה בפעם השנייה בתואר שחקן חודש בפרמייר ליג, בחודש נובמבר 2021. ב-6 במרץ 2022 בישל שער בניצחון 0–1 על ווסטהאם יונייטד. היה זה הבישול ה-15 של טרנט בכל המסגרות לאותה העונה, ובכך שבר את שיאו של סטיבן ג'רארד לכמות בישולים לשחקן בעונה אחת במועדון. בעונה זו זכה עם ליברפול בגביע ה-FA, בגביע הפוטבול ליג, ובמגן הקהילה, ובכך היה לשחקן הצעיר ביותר לזכות בכל התארים הקבוצתיים האפשריים עם קבוצה אנגלית. במשחק מגן הקהילה אף כבש את השער הראשון, בניצחון 1-3 על מנצ'סטר סיטי.

בעונת 2024/2025 זכה עם הקבוצה באליפות הפרמייר ליג בפעם השנייה, בסיומה עזב את הקבוצה.

### ריאל מדריד
ב-30 במאי 2025 חתם בריאל מדריד בחוזה ל-6 שנים.

ב-18 ביוני ערך את הופעת הבכורה שלו במדי ריאל בתיקו 1-1 עם אל-הילאל במסגרת המחזור הראשון של שלב הבתים של גביע העולם למועדונים לשנת 2025. בשמינית הגמר מול יובנטוס, בישל לגונסאלו גרסיה את השער היחיד במשחק.  

## נבחרת לאומית
### נבחרות אנגליה הצעירות
טרנט ייצג את אנגליה במגוון נבחרות הנוער שלה. ב-7 באוקטובר 2016 כבש צמד בניצחון 1–3 של נבחרת אנגליה עד גיל 19, על קרואטיה. חודש לאחר מכן שחזר את ההישג, בהפסד נבחרתו 2–3 לוויילס. ב-24 במרץ 2017 כבש צמד פעם נוספת, בניצחון 3 - 0 על ספרד, אשר הבטיח את העפלתה של אנגליה לאליפות אירופה עד גיל 19.

באוגוסט 2017 זומן לראשונה לסגל נבחרת אנגליה עד גיל 21, לצמד משחקים מול הולנד ומול לטביה. הוא ערך את הופעת הבכורה שלו בנבחרת הצעירה בניצחון 0–3 על האחרונה, במשחק שנערך בבורנמות'.

### נבחרת אנגליה
במרץ 2018, בעודו חלק מהנבחרת הצעירה, הוזמן טרנט לקחת חלק באימוני נבחרת אנגליה הבוגרת, לקראת צמד משחקי הידידות מול נבחרות  ו. במאי זומן לראשונה לסגל הנבחרת הבוגרת, על ידי מאמן הנבחרת גארת' סאות'גייט, כאשר פרסם המאמן את הסגל למונדיאל 2018. ב-7 ביוני ערך את הופעת הבכורה שלו במדים הלאומיים של הנבחרת הבוגרת, בניצחון 0–2 על , במשחק הכנה לקראת המונדיאל. טרם המשחק, הוענקה לטרנט חולצתו למשחק על ידי הנסיך ויליאם, דוכס קיימברידג'. ב-15 בנובמבר 2018, במהלך משחק ידידות שנערך לכבוד פרישתו של ויין רוני מהנבחרת הלאומית, באצטדיון ומבלי, כבש טרנט את שער הבכורה שלו במדי נבחרת אנגליה הבוגרת, במשחק שהסתיים בניצחון נבחרתו 0–3 על . ביוני 2019 היה חלק מסגל הנבחרת במשחקי גמר ליגת האומות 2018/2019, אז סיימה אנגליה במקום השלישי.

ביוני 2021 זומן לסגל הנבחרת לקראת משחקי יורו 2020, אולם נופה מהסגל ב-3 ביוני לאחר שנפצע במשחק ידידות נגד אוסטריה.

נכלל בסגל נבחרת אנגליה לטורניר מונדיאל 2022.

## סגנון משחק
טרנט הוא מגן טכני, בעל תפיסה התקפית מהירה והבנת משחק חזקה. הוא מסוגל להגיע לטווח רחב של מסירה, וזאת הודות להתפתחותו ותפקודו כקשר בזמן ששיחק באקדמיית ליברפול. נוסף על כך, הוא מסוגל לכבוש וליצור מצבים מסוכנים עבור היריב, מכל עמדות המצבים הנייחים. הוא ציין את סטיבן ג׳רארד כאחד ממקורות ההשראה הבולטים שלו, והדבר ניכר במשחקו; אחת המסירות המזוהות ביותר שלו היא המסירה מאגף לאגף (על פני מרחק שלרוב עולה 60 מטרים), מהלך שמזוהה גם עם ג׳רארד. תחת המאמן יורגן קלופ מתפקד בעיקר כמגן ימני התקפי, אשר מאופיין בריצות אגף אל תוך רחבת היריב, הגבהות ומסירות מדויקות אל עבר רחבת העונשין, אך עם זאת, יש לו יכולת גבוהה בחזרה מהירה לאחור, וסיוע להגנת קבוצתו. עקב כל אלו, משמש כבועט הקרנות המוביל בקבוצה. בכך תופס טרנט מרכיב התקפי חשוב בליברפול, ואף שבר בעונת 2018/2019 את שיא הבישולים לשחקן הגנה בעונה אחת באנגליה, כאשר בישל 12 שערים. בעונה שלאחר מכן שבר שוב את השיא, כשבישל 13.

## חיים אישיים
טרנט נולד בשכונת מערב דרבי שבליברפול. שכונה זו היא ביתו של מלווד, מגרש האימונים של מועדון הכדורגל ליברפול. גדל עם שני אחים, טיילר, הגדול ממנו ב-4 שנים, ומרסל, שצעיר ממנו ב-3 שנים. לדבריו, לאחיו יש חלק גדול בהפיכתו לכדורגלן מקצועי. בילדותו למד בבית ספר קתולי. טרנט הוא אחיינו של , שחקן העבר של רדינג ומילוול, ומזכיר המועדון מנצ'סטר יונייטד בעבר. סבתו מצד אמו הייתה בעבר במערכת יחסים עם מאמן מנצ'סטר יונייטד לשעבר, אלכס פרגוסון, לפני מעברה לניו יורק. על פי מוצאו, רשאי היה אלכסנד-ארנולד לשחק עבור נבחרת ארצות הברית. אחיו טיילר משמש כסוכנו.

בגיל 9 ליווה את קפטן ליברפול ג'יימי קראגר בעלייה למגרש, במשחק מול לידס יונייטד. כשהיה בן 16, סימן אותו סטיבן ג'רארד באוטוביוגרפיה שלו ככוכב ליברפול הבא.

מחוץ לכדורגל, מתנדב טרנט כשגריר של ארגון הצדקה הממוקם בליברפול, 'שעה לאחרים' ('An Hour for Others'), המעניק לאוכלוסיות מעוטות יכולת מזון, צעצועים ושיעורי מדע. הוא מתנדב בארגון מאז הגיע אליו דרך אמו, במהלך שנות נעוריו. במהלך שהותו באקדמיה של ליברפול, התחייב טרנט יחד עם חברו לאקדמיה, לתמוך ביוזמות צדקה, אם אחד מהם יהפוך לכדורגלן מקצועי. במרץ 2019 חתם על הסכם חסות עם חברת אנדר ארמור, אשר היה להסכם החסות השני בשוויו באנגליה, לאחר זה של הארי קיין. טרנט השתמש בכספי ההסכם על מנת לבנות מגרשי כדורגל ציבוריים בליברפול.

טרנט הוא שחמטאי חובב, מאז נחשף למשחק זה בילדותו על ידי אביו. בשנת 2018 אף שיחק מול אלוף העולם בשחמט מגנוס קרלסן. המשחק, אשר נערך במטרה לקדם את ענף השחמט, הסתיים בהפסד של טרנט, לאחר 17 מהלכים - שמונה מהלכים יותר מאשר ביל גייטס, שהתמודד מול אלוף העולם מספר חודשים קודם לכן. מאוחר יותר הסביר טרנט, ששחמט הוא יותר כיף מבילוי ושבזכות השחמט הוא נהיה כדורגלן טוב יותר, בכך שלמד להבין שניים שלושה צעדים קדימה מהיריב.

## סטטיסטיקות
### מועדונים
נכון ל-23 ביוני 2025

### נבחרת לאומית
נכון ל-13 באוקטובר 2024

## תארים
;ליברפול
* אליפות אנגליה: 2019/20, 2024/25
* ליגת האלופות: 2018/19
* הסופר קאפ האירופי: 2019
* גביע העולם למועדונים: 2019
* גביע הליגה האנגלי: 2021/22
* גביע אנגלי: 2021/22
* מגן הקהילה: 2022

;אישיים
* קבוצת העונה באנגליה (התאחדות שחקני הכדורגל): 2018/19
* נבחרת השנה של אופ"א: 2018/19
* השחקן הצעיר של העונה בליברפול: 2016/17, 2017/18
* הכדורגלן הצעיר של השנה בליגה האנגלית: 2019/20
* שחקן החודש בפרמייר ליג: דצמבר 2019, נובמבר 2021

## קישורים חיצוניים

* עמוד השחקן באתר הרשמי של ליברפול
* עמוד השחקן באתר התאחדות הכדורגל האנגלית
* 

## הערות שוליים

קטגוריה:כדורגלנים אנגלים
קטגוריה:מגני כדורגל אנגלים
קטגוריה:כדורגלני ליברפול
קטגוריה:כדורגלני נבחרת אנגליה
קטגוריה:ליברפול: כדורגלנים
קטגוריה:כדורגלני מונדיאל 2018
קטגוריה:כדורגלני יורו 2020
קטגוריה:כדורגלני מונדיאל 2022
קטגוריה:כדורגלני יורו 2024
קטגוריה:אנגלים שנולדו ב-1998
קטגוריה:כדורגלני ריאל מדריד